  Анжелика Тихонова корреспондент Удмуртиын Гуртлэн арез улсын тямыс гуртъёсын «Деревня будущего» ӵектосэз улонэ пыӵатозы. Со сярысь элькун тӧролэн но кивалтэтлэн пресс-службазы ивортӥз. 21-22 толшоре улосвыл кивалтэтлэн тӧроезлэн воштӥсез - гурт возёсъя но сиён-юонъя министр Ольга Абрамова Вотка, Шаркан, Вавож, Грак но Кизнер ёросъёсын улӥсьёсын пумиськонъёс ортчытӥз. Гурт интывылъёсты котыр ласянь азинтон пумысен вераськонэ ёрос администрациосын но гурт поселениосын, предприятиосын кивалтӥсьёс, мер ужасьёс но мыло-кыдо калык пыриськизы. Тодмо ини, «Деревня будущего» ӵектосэ Вотка ёросысь Пихтовка черкогурт но Шаркан ёросысь Быгы гурт пырозы. Отысь гурт возёсъёсын кивалтӥсьёс но ӵектослы юрттэт сётыны дась луэмзэс веразы ини Удмуртиысь Кун Кенешлэн депутатэз, Шаркан ёросысь Ошмес» огазеяськонлэн кивалтӥсез Анатолий Хохряков Быгы гуртазы умой улыны ваньмыз вань шуыса пусйиз: школазы но, нылпи садзы но, лулчеберет юртсы но, спортэн вырон интыоссы но, сюресъёссы но. Огазеяськоназы ӟеч уждун басьтыса 300 пала гуртооссы ужало. Туннэлы ужпуммы – гуртмес эшшо но чебергес карыны, калыклы гуртэ улыны кыльыны вань луонлыкъёс кылдытыны. 2020-тӥ арын ми Шаркан ёросэз азинтыны 2 миллион манет висъям. Предприятимылэсь экономиказэ кык поллы кужмоятыса, милемлы интывылмес азинтыны юрттыны эшшо но капчи луоз. Экономика нырысетӥ интыын луыны кулэ, кылемез со бордысь потэ: лулчеберет но, эм удыс но, спорт но, дышетон но Анатолий Хохряков, «Ошмес» огазеяськонлэн тӧроезВотка ёросысь Пихтовкаын калыклэн кичӧлтонъёсызлы коньдэтысь уксё висъян ӵектосъя но интыысь чорыг будэтӥсь «Пихтовка» предприятилэн юрттэмезлы луыса садо сюрес, баскетбол площадка, стадион, гурезь кылдӥзы ини. Егитъёс та интыосын гужем но, толалтэ но шутэтско. Азьланяз Пихтовкалэн шораз ик туала фельдшер-акушер пункт пуктэмын луоз, со дорозь асфальт сюрес вӧлдозы.  Милям потэ, Пихтовкаын вань улӥсьёслэн ужзы мед луоз, улон ӟечлыксы Европаын кадь мед луоз но адямиос вань лемлэт малпанъёссэс быдэстыны мед быгатозы Георгий Крылов, «Пихтовка» возёслэн предприятилэн кивалтӥсезГуртлэн арез дырпус арен медаз йылпумъяськы, гуртъёсты азинтыны вань кужымез сётоно, нырысь ик экономикаез азинтоно шуыса пусйиз Ольга Абрамова.  Гуртын экономика ӧвӧл ке, азинскыны луонлыкъёс но ӧвӧл. Удмуртилэн тӧроез Александр Бречалов агропром огъетлы коньдон висъянэз 1,9 миллиард манетозь будэтыны ӵектонэн потӥз. Сюресъёсты выльдонъя план кылдытэмын ини. Озьы ми гуртын вузъёс поттонлы но азинскыны луонлык сётом. Фельдшер-акушер пунктъёс, нылпи садъёс, лулчеберет юртъёс пуктэмын луозы – трос малпамын. Валтӥсез ужпум – гуртъёсысь кошкисьёслэсь лыдзэс кулэстон Ольга Абрамова, Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр Тросэз воштӥськонъёс, кылсярысь, инфраструктура, тазалыкез утён, цифровой луонлыкъёсты матэктытон, Удмуртиын 2019-тӥ арысен улонэ пыӵатӥськись Росси азьмуртэн кичӧлтэм йӧскалык ӵектонъёслы луыса лэсьтӥсько Тодэ вайытом, 2021-тӥ арез Удмуртиын Гуртлэн ареныз ялӥзы.  Тегъёс: Мерлык Шаркан Удмуртия гурт Воткаёрос Гуртлэнарез  